આ પહેલા પાંડવોના ભ્રમણ દરમ્યાન વત્સ દુર્યોધને હસ્તિનાપુરમાં બલ્ક પ્રોડક્શન શરૂ કરાવેલું, ‘મેઈડ ઈન હસ્તિનાપુર’ વસ્તુઓ તકલાદી ગણાતી, એટલે તેની સામે યુધિષ્ઠીરે શરૂ કરેલું આ આયોજન વધુ નોટીસમાં આવ્યું. એક પછી એક નવી સ્કીમ લૉંચ કરતા યુધિષ્ઠીરે વાઈબ્રન્ટ ઇન્દ્રપ્રસ્થ ઇવેન્ટનું પણ આયોજન કર્યું. ડિફેન્સ મિનિસ્ટર બનેલા અર્જુનની ઇનહાઉસ ડિફેન્સ વેપન પ્રોડક્શનની યોજનાને લઈને જરાસંઘ, વત્સ દુર્યોધન, વત્સ કર્ણ અને ઇવન જીજાશ્રીને પણ સપ્લાય અને પ્રોડક્શન માટે લલચાવ્યા. કીંગ દ્રુપદ, કીંગ વાસુદેવ, કીંગ શલ્ય, કીંગ વિરાટ વગેરેને વાઈબ્રન્ટ ઇન્દ્રપ્રસ્થની અનેક શક્યતાઓ જોઈને ઇન્વેસ્ટમેન્ટમાં રસ જાગ્યો અને વારાફરથી એ બધા ઇન્દ્રપ્રસ્થ ફરી ગયા. કૃષ્ણએ મિસાઈલ પ્રોડક્શનમાં, બલરામે એગ્રીકલ્ચરમાં, મયાસુરે ઇન્ફ્રાસ્ટ્રક્ચરમાં, કીંગ વાસુદેવે એનિમલ હસ્બન્ડરીમાં, વત્સ દુર્યોધને મદ્યઉત્પાદન માટે અને વત્સ દુઃશાસને સ્પોર્ટ્સ ડૅવલપમેન્ટમાં એમઓયુ કર્યા, બીજુ કાંઈ કરી શકે તેમ ન હોય એવા લોકોએ પણ એમઓયુ તો કર્યા જ.